સોલા સિવિલ હોસ્પિટલ સામેની ગલીમાં આવેલા ટ્રાફિક ચિલ્ડ્રન ટ્રેનિંગ પાર્કમાં એ ડિવિઝન ટ્રાફિક પોલીસની કચેરીમાં ગત તા. 4ના રોજ DCP ડો. સુધીર દેસાઈની વિઝિટ હતી. પોતાની સાથે રહેતા કમાન્ડોને પોલીસ સ્ટેશનના મેઈન ગેટ ઉપર તહેનાત કરી કોઈની અવરજવર ઉપર પ્રતિબંધ મૂકી દેવાયો હતો. વિઝિટમાં DCPનો કડક મિજાજ જ કંઈક નવાજૂનીની ચાડી ખાતો હતો. થોડો સમય વિત્યો ને મુકેશ નામના ક્રેઈન ડ્રાઈવરને પી.આઈ.ની ચેમ્બરમાં બોલાવવામાં આવ્યો. પોલીસના વાહનો ચલાવવા માટે ‘આઉટસોર્સ’થી રખાયેલા ડ્રાઈવર મુકેશસિંહે ખોટી વાતચીત કરવાનું શરૂ કર્યું હતું. શિસ્તના આગ્રહી DCP પોલીસકર્મી નહોતા તેવા મુકેશસિંહની કાર્યપદ્ધતિ જાણતાં હતાં. મુકેશસિંહની સતત દલીલોના પગલે તેને બે લાફા ઝીંકી દેવાયા હતા અને તરત જ રૂખસત આપી દેવામાં આવી હતી.